[pic] | EVROPSKA KOMISIJA |

Bruselj, 17.3.2010

COM(2010)97 konč.

2010/0058 (NLE)

Predlog

SKLEP SVETA

o podpisu in začasni uporabi Ženevskega sporazuma o trgovini z bananami med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter Sporazuma o trgovini z bananami med Evropsko unijo in Združenimi državami Amerike

OBRAZLOŽITVENI MEMORANDUM

V Uredbi Sveta (EGS) št. 404/93 z dne 13. februarja 1993 je bila vzpostavljena skupna ureditev trga za banane v Evropskih skupnostih. Po sprejetju te uredbe Sveta so mnoge latinskoameriške članice STO, ki dobavljajo banane v EU na osnovi načela države z največjimi ugodnostmi, in Združene države Amerike začele postopke STO za poravnavo sporov proti EU (zlasti zaradi dolgoletnega spora WT/DS27) glede različne obravnave banan, ki so jih na trg Evropske unije uvozili različni dobavitelji.

Komisija je dne 11. aprila 2001 oziroma 30. aprila 2001 dosegla sporazuma z Ekvadorjem in Združenimi državami Amerike, v katerih so bili določeni pogoji za reševanje sporov. V teh sporazumih je bila leta 2006 za uvoz banan predvidena uvedba izključno tarifnega režima. Ministrska konferenca STO v Dohi je 14. novembra 2001 sprejela odstopanja od obveznosti EU iz členov I (odstopanje iz Dohe) in XIII GATT glede prednostne obravnave, dodeljene proizvodom iz držav AKP v okviru Sporazuma iz Cotonouja. V teh odstopanjih je bilo kot pogoj za odstopanje v zvezi z bananami določeno, naj bi novi izključno tarifni režim, uveden leta 2006, „vsaj obdržal popolni dostop na trg za dobavitelje iz držav z največjimi ugodnostmi“, za primere nesoglasij pa je bil predviden arbitražni mehanizem.

Svet je 12. julija 2004 pooblastil Komisijo, da začne pogajanja v skladu s členom XXVIII Splošnega sporazuma o carinah in trgovini 1994 („GATT 1994“) za vključitev izključno tarifnega režima za banane na seznam ES. Skladno s tem je Skupnost 15. julija 2004 uradno obvestila STO o svoji nameri, da spremeni koncesije pod številko 0803 00 19 (banane) na seznamu ES STO (CXL). Pogajanja je v skladu s pogajalskimi direktivami, ki jih je izdal Svet, vodila Komisija ob posvetovanju z odborom, ustanovljenim s členom 133 Pogodbe, in posebnim odborom za kmetijstvo. S temi pogajanji ni bil dosežen sporazum.

Skupnost je 31. januarja 2005 uradno obvestila STO, da namerava svoje koncesije pod številko 0803 00 19 (banane) nadomestiti s pogodbeno dajatvijo v višini 230 EUR/tono. Nekatere članice STO (Brazilija, Kolumbija, Kostarika, Ekvador, Gvatemala, Honduras, Nikaragva, Panama in Venezuela) so 30. marca 2005 zahtevale arbitražo v okviru odstopanja iz Dohe. V arbitražni razsodbi, izdani 1. avgusta 2005, je bilo ugotovljeno, da tarifna stopnja za države z največjimi ugodnostmi v višini 230 EUR/tono, ki jo je predlagala Skupnost, ni v skladu s pogoji odstopanja iz Dohe. Komisija je na podlagi ugotovitev arbitraže spremenila predlog Skupnosti. V drugi arbitražni razsodbi, izdani 27. oktobra 2005, je bilo ugotovljeno, da tudi spremenjeni predlog za uvedbo tarifne stopnje za države z največjimi ugodnostmi v višini 187 EUR/tono ne odpravlja neusklajenosti.

EU je glede na obveznost uvedbe izključno tarifnega režima do 1. januarja 2006 in nesoglasje o pogodbeni dajatvi z Uredbo Sveta (ES) št. 1964/2005 uvedla veljavno dajatev za države z največjimi ugodnostmi v višini 176 EUR/tono. Ta uredba je odprla tudi avtonomno tarifno kvoto 775 000 ton neto teže za uvoz banan s poreklom iz držav AKP po ničelni stopnji. EU ni priglasila nobenega nadaljnjega predloga za spremembo svojega tarifnega programa za banane, ker še ni bil dosežen sporazum z dobavitelji banan iz držav z največjimi ugodnostmi.

Dobavitelji banan iz držav AKP so imeli od 1. januarja 2008 na osnovi sporazumov o gospodarskem partnerstvu z EU dostop do trga EU brez dajatev in kvot.

Ekvador in Združene države Amerike so 23. februarja 2007 oziroma 29. junija 2007 zahtevali ustanovitev senata v skladu s členom 21.5 Dogovora o reševanju sporov STO, ker ukrepi, ki jih je sprejela EU, da bi izpolnila obveznosti iz sporočil Organa za reševanje sporov STO (Dispute Settlement Body – DSB) v sporu WT/DS27, niso v skladu s sporazumi STO. DSB je decembra 2008 sprejel zaključna poročila. V poročilu o primeru, ki ga je predložil Ekvador, je navedeno, da tarifa (176 EUR/tono), ki v EU velja za banane, ni v skladu s tarifnimi obveznostmi EU iz GATT 1994. V obeh poročilih je tudi navedeno, da preferencial, ki ga je EU dodelila v času ustanovitve senata (775 000 ton brez carine), ni v skladu z GATT 1994.

Svet je 22. marca 2004 in 29. januarja 2007 pooblastil Komisijo, da v skladu s členom XXIV:6 GATT 1994 začne pogajanja v okviru pristopa Češke republike, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije, Slovaške republike, Republike Bolgarije in Republike Romunije k Evropski uniji.

Pogajanja v skladu s členom XXVIII in členom XXIV:6 GATT 1994 so se uspešno zaključila 15. decembra 2009 s parafiranjem „Ženevskega sporazuma o trgovini z bananami“ z Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo („Ženevski sporazum“) in „Sporazuma o trgovini z bananami“ z Združenimi državami Amerike („Sporazum EU/ZDA“).

Sporazumi, ki jih je v pogajanjih dosegla Komisija, zagotavljajo poravnavo zahtevkov zadevnih držav v skladu s členoma XXIV:6 in XXVIII GATT. Poleg tega se z njimi izvajajo sporazumi, ki vključujejo izključno tarifni režim, in zagotavlja rešitev za vse nerešene spore v zvezi s tarifno obravnavo banan, ki jih je zato treba formalno rešiti s potrjevanjem novih tarifnih programov EU za banane.

Ženevski sporazum zagotavlja uporabo obveznosti znižanja tarifne stopnje od datuma podpisa in za nazaj do datuma parafiranja. Zaradi potrebe po ustreznem izvajanju znižanja začetne tarife in da bi se preprečilo nadaljevanje nerešenih sporov, je treba začasno uporabiti odstavke 3, 6 in 7 Ženevskega sporazuma ter odstavke 2, 3(a) in 3(b) Sporazuma EU/ZDA v skladu z odstavkom 8(b) Ženevskega sporazuma oziroma odstavkom 6 Sporazuma EU/ZDA od dneva podpisa vsakega sporazuma in do njihovega začetka veljavnosti.

2010/0058 (NLE)

Predlog

SKLEP SVETA

o podpisu in začasni uporabi Ženevskega sporazuma o trgovini z bananami med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter Sporazuma o trgovini z bananami med Evropsko unijo in Združenimi državami Amerike

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti prvega pododstavka člena 207(4) Pogodbe v povezavi s členom 218(5) Pogodbe,

ob upoštevanju predloga Evropske komisije,

ob upoštevanju naslednjega:

1. Komisija je 11. aprila 2001 oziroma 30. aprila 2001 dosegla sporazuma z Ekvadorjem in Združenimi državami Amerike („sporazuma“), v katerih so bila opredeljena sredstva za reševanje sporov, ki sta jih ti državi predstavili v Svetovni trgovinski organizaciji (STO) v zvezi s tarifno obravnavo banan, uvoženih v Unijo. Navedena sporazuma sta predvidela uvedbo izključno tarifnega režima za uvoz banan. Zaradi tega je Svet 12. julija 2004 pooblastil Komisijo za pogajanja o spremembi vezane carinske stopnje za uvedbo izključno tarifnega režima za banane na seznam ES v skladu s členom XXVIII Splošnega sporazuma o carinah in trgovini 1994 („GATT 1994“).

2. Svet je 22. marca 2004 in 29. januarja 2007 pooblastil Komisijo, da v skladu s členom XXIV:6 GATT 1994 začne pogajanja v okviru pristopa Češke republike, Estonije, Cipra, Latvije, Litve, Madžarske, Malte, Poljske, Slovenije, Slovaške, Bolgarije in Romunije k Evropski uniji.

3. Pogajanja so se uspešno zaključila 15. decembra 2009 s parafiranjem Ženevskega sporazuma o trgovini z bananami z Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo („Ženevski sporazum“) in Sporazuma o trgovini z bananami z Združenimi državami Amerike („Sporazum EU/ZDA“).

4. Sporazumi, ki jih je v pogajanjih dosegla Komisija, zagotavljajo poravnavo zahtevkov zadevnih držav v skladu s členoma XXIV:6 in XXVIII GATT. Poleg tega se z njimi izvajajo sporazumi, ki predvidevajo vključitev izključno tarifnega režima, in zagotavlja rešitev za vse nerešene spore v zvezi s tarifno obravnavo banan, ki jih je zato treba formalno rešiti.

5. Navedena dva sporazuma je treba podpisati v imenu Evropske unije pod pogojem, da bosta pozneje sklenjena.

6. Zaradi potrebe hitrega izvajanja znižanja začetne tarife ter da bi se preprečilo nadaljevanje nerešenih sporov in zagotovilo, da dokončne zaveze EU glede dostopa na trg za banane na naslednjih večstranskih pogajanjih STO o dostopu kmetijskih proizvodov na trg ne presežejo tistih iz odstavkov 3, 6 in 7 Ženevskega sporazuma ter odstavkov 2, 3(a) in 3(b) Sporazuma EU/ZDA, je treba oba sporazuma uporabljati začasno v skladu z odstavkom 8(b) Ženevskega sporazuma oziroma odstavkom 6 Sporazuma EU/ZDA od dneva podpisa vsakega sporazuma in do njihovega začetka veljavnosti –

SPREJEL NASLEDNJI SKLEP:

Člen 1

Komisija je pooblaščena, da v imenu Evropske unije podpiše naslednja sporazuma in imenuje osebe, odgovorne za podpis teh sporazumov:

(a) Ženevskega sporazuma o trgovini z bananami med Evropsko unijo in Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo („Ženevski sporazum“);

(b) Sporazuma o trgovini z bananami med Evropsko unijo in Združenimi državami Amerike („Sporazum EU/ZDA“).

Besedili teh sporazumov sta priloženi k temu sklepu.

Člen 2

1. Odstavki 3, 6 in 7 Ženevskega sporazuma se uporabljajo začasno v skladu z odstavkom 8(b) Sporazuma od dneva podpisa tega sporazuma do njegovega začetka veljavnosti.

2. Odstavki 2, 3(a) in 3(b) Sporazuma EU/ZDA se uporabljajo začasno v skladu z odstavkom 6 Sporazuma od dneva podpisa tega sporazuma do njegovega začetka veljavnosti.

Člen 3

Ta sklep začne veljati z dnem sprejetja.

V Bruslju,

Za Svet

Predsednik

OCENA FINANČNIH POSLEDIC | FichFin/10/50124(DDG/EM/tm) 6.9.2010.1 |

DATUM: 27/01/2010 |

1. | PRORAČUNSKA POSTAVKA: Poglavje 12 – carine in druge dajatve | ODOBRENA PRORAČUNSKA SREDSTVA: B2010 : 14 079,7 mio EUR |

2. | NASLOVI: Predlog Sklepa Sveta o podpisu in začasni uporabi „Splošnega sporazuma o trgovini z bananami“ med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter „Sporazuma o trgovini z bananami“ med Evropsko unijo in Združenimi državami Amerike & Predlog Sklepa Sveta o sklenitvi „Splošnega sporazuma o trgovini z bananami“ med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter „Sporazuma o trgovini z bananami“ med Evropsko unijo in Združenimi državami Amerike & Predlog Uredbe Evropskega parlamenta in Sveta o razveljavitvi Uredbe Sveta (ES) št. 1964/2005 o tarifnih stopnjah za banane |

3. | PRAVNA PODLAGA: Pogodba o delovanju Evropske unije, členi 207(4), 218(5)(6) in 207(2). |

4. | CILJI: Podpis, začasna uporaba in sklenitev dveh sporazumov o trgovini z bananami ter razveljavitev Uredbe o tarifnih stopnjah za banane |

5. | FINANČNE POSLEDICE | PRETEKLO PRORAČUNSKO LETO 2009 (v milijonih EUR) | TEKOČE PRORAČUNSKO LETO 2010 (v milijonih EUR) | NASLEDNJE PRORAČUNSKO LETO 2011 (v milijonih EUR) | NASLEDNJE PRORAČUNSKO LETO 2012 (v milijonih EUR) |

5.0 | ODHODKI - V BREME PRORAČUNA ES (NADOMESTILA/INTERVENCIJE) - DRŽAVNI ORGANI - DRUGO | - | - | - | - |

5.1 | PRIHODKI - LASTNA SREDSTVA ES (DAJATVE/CARINE) | -3,5 | -74,8 | -88,1 | -106,8 |

5.2 | METODA IZRAČUNA: Temelji na uporabi znižanih tarifnih stopenj za uvoz blaga z oznako KN 0803.00.19 za zadnjih 12 mesecev, za katere so na voljo podatki. |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE SEDANJEGA PRORAČUNA? | DA NE |

6.1 | ALI SE PROJEKT LAHKO FINANCIRA IZ PRENOSA MED POGLAVJI SEDANJEGA PRORAČUNA? | DA NE |

6.2 | ALI BO POTREBNA DOPOLNITEV PRORAČUNA? | DA NE |

6.3 | ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? | DA NE |

PRIPOMBE: S sporazumi se postopoma znižujejo tarifne stopnje za banane. Ocenjuje se, da bodo ti ukrepi povzročili zmanjšanje lastnih sredstev, kar je navedeno v točki 5.1; neto zneski po odštetju stroškov pobiranja držav članic. (Ocena izgube lastnih sredstev za leto 2009 je bila vključena zaradi veljavnosti teh sporazumov za nazaj do 15/12/2009). |